Park ta' Maloti-Drakensberg

Il-Park ta' Maloti-Drakensberg huwa Sit ta' Wirt Dinji tal-UNESCO, li ġie stabbilit fil-11 ta' Ġunju 2001. Huwa magħmul minn żewġ komponenti: il-Park Nazzjonali ta' Sehlabathebe fir-Renju ta' Lesoto u l-Park ta' uKhahlamba Drakensberg f'KwaZulu-Natal, l-Afrika t'Isfel. L-ogħla quċċata hi dik ta' Thaba Ntlenyana f'għoli ta' 3,482 metru.

 Deskrizzjoni 
Estensjonijiet proposti għall-komponenti prinċipali ta' dan is-Sit ta' Wirt Dinji tal-UNESCO jinkludu l-Park Nazzjonali tal-Artijiet Għoljin ta' Golden Gate, ir-Riżerva Naturali tad-Diga ta' Sterkfontein (Stat Ħieles) u l-Park Nazzjonali Rjali ta' Natal (KwaZulu-Natal) fl-Afrika t'Isfel; kif ukoll ir-Riżerva Naturali ta' Bokong u l-Park Nazzjonali ta' Ts'ehlanyane fil-Lesoto.

Il-park jinsab fil-Muntanji ta' Drakensberg li jiffurmaw l-ogħla żoni fis-sottoreġjun, u jsostni ekosistemi muntanjużi u subalpini uniċi. Dawn l-ekosistemi jħaddnu bijodiversità ta' pjanti u ta' annimali sinifikanti globalment, b'ħabitats uniċi u b'livelli għoljin ta' endemiżmu. Il-park jospita wkoll l-ikbar gallerija tal-arti fuq il-blat fid-dinja, b'mijiet ta' siti u b'bosta eluf ta' xbihat impittra mill-membri tal-poplu San.

Iż-Żona Transfruntiera ta' Konservazzjoni u ta' Żvilupp ta' Maloti-Drakensberg tnisslet bħala park tal-paċi, u tkopri madwar 8,113-il kilometru kwadru ta' art, b'5,170 kilometru kwadru (64 %) ta' art fil-Lesoto u b'2,943 kilometru kwadru (36 %) f'KwaZulu-Natal.

 Sit ta' Wirt Dinji 
Il-Park ta' Maloti-Drakensberg ġie ddeżinjat bħala Sit ta' Wirt Dinji tal-UNESCO fis-sena 2000 u ġie estiż fl-2013.

Il-valur universali straordinarju tas-sit ġie rrikonoxxut abbażi ta' erba' kriterji tal-għażla tal-UNESCO: il-kriterju (i) "Rappreżentazzjoni ta' kapulavur frott il-kreattività tal-bniedem"; il-kriterju (iii) "Xhieda unika jew minn tal-inqas eċċezzjonali ta' tradizzjoni kulturali jew ta' ċivilizzazzjoni li għadha ħajja jew li għebet"; il-kriterju (vii) "Post fejn iseħħu fenomeni naturali tal-għaġeb jew fejn hemm żoni ta' ġmiel naturali u ta' importanza estetika eċċezzjonali"; u l-kriterju (x) "Post fejn hemm l-iktar ħabitats naturali importanti u sinifikanti għall-konservazzjoni fil-post tad-diversità bijoloġika, inkluż fejn hemm speċijiet mhedda ta' valur universali straordinarju mill-perspettiva tax-xjenza jew tal-konservazzjoni".

 Gallerija 

 Referenzi 

Kategorija:Siti ta' Wirt Dinji Mħallta
Kategorija:Parks Nazzjonali
Kategorija:Lesoto
Kategorija:Afrika t'Isfel
Kategorija:Siti ta' Wirt Dinji fil-Lesoto
Kategorija:Siti ta' Wirt Dinji fl-Afrika t'Isfel